Tampere hakee Euroopan innovaatiopääkaupungiksi – "Olemme niin kansallisesti kuin kansainvälisesti edelläkävijä"

toimitus

Tampereen kaupunki osallistuu kisaan vuoden 2018 Euroopan innovaatiopääkaupungin tittelistä Euroopan komission The European Capital of Innovation Award – iCapital -kilpailussa. Kilpailun voittaa kaupunki, jossa innovaatiotoiminta perustuu julkisen sektorin, yritysten, yhteisöjen, korkeakoulujen ja kaupunkilaisten väliseen vuorovaikutukseen ja kehittämiseen.

Pormestari Lauri Lylyn mielestä Tampereella on kaikki edellytykset tulla valituksi Euroopan innovaatiopääkaupungiksi.

– Olemme niin kansallisesti kuin kansainvälisesti edelläkävijä avoimien innovaatioalustojen kehittämisessä. Uusi pormestariohjelmamme painottaa myös yhteisöllisyyttä ja yhdessä tekemistä sekä digitaalisuuden merkitystä ihmisten hyvinvoinnin ja kaupungin kilpailukyvyn edistämiseksi, muistuttaa Lauri Lyly

– Korostamme hakemuksessa erityisesti Hiedanrantaa täysin uudenlaisena, älykkäänä ja ihmisläheisenä kaupunkikehityksen ja palveluiden kehitysympäristönä. Kuvaamme nimenomaan Hiedanrannassa syntynyttä uutta tekemisen mallia; miten kaupunkilaiset ja yhteisöt itse luovat uutta toimintaa ja sitä kautta uusia palveluja ja työpaikkoja, sekä sitä miten tämä malli viedään kaupunkisuunnitteluprosessiin, kertovat hakemuksen kokoamisesta vastaavat Tampereen EU-yhteysjohtaja Hannele Räikkönen ja Suomen Itämeri-instituutin johtaja Esa Kokkonen

Euroopan innovaatiopääkaupunki valittiin ensimmäisen kerran vuonna 2014. Tuolloin voiton vei Barcelona. Vuonna 2016 palkinnon sai Amsterdam. Nyt kolmatta kertaa valittava Euroopan innovaatiopääkaupunki julkistetaan loppusyksystä 2017. Pääpalkinto on 1 000 000 euroa.